 UMvikeli omusha kumele aphenye uMadonsela ANC News24UMvikeli omusha kumele aphenye uMadonsela ANCJohannesburg Iqembu elibusayo, i-ANC, lifuna ukuthi uMvikeli woMphakathi omusha, uBusisiwe Mkhwebane, aphenye lowo obenguMvikeli woMphakathi ngaphambilini, uThuli Madonsela, ngokuputshuza ingxoxo phakathi kwakhe noMengameli Jacob Zuma.Leli qembu lifuna ukwazi ukuthi uMadonsela akenzanga yini ukungaziphathi kahle kanye nokuthi akawuphulanga yini umthetho, iPublic Protector Act, kusho okhulumela i-ANC, uZizi Kodwa.Ngaphambilini uMkhwebane ucashunwe ethi ukuputshuzwa kwale ngxoxo eqoshiwe kuwukuphula umthetho, iPublic Protector Act.UKodwa uthi, ngokuputshuza le ngxoxo emphakathini, uMadonsela usebukele phansi isithunzi kanye nokwethembeka kophenyo lwakhe ngezinsolo zokulawulwa koMbuso, kanjalo nesithunzi soMvikeli woMphakathi.Lokhu kuziphatha kwakha isithombe sokuthi ubengazimele emphakathini, kusho uKodwa engeza ngokuthi kumele uMadonsela ajeze ngalokhu.Iphephandaba, iThe Citizen, libike ukuthi uMadonsela utshele izethameli engqungqutheleni ye-Association of Black Securities Investment Professionals ukuthi uputshuze le ngxoxo ngoba efuna ukukhombisa ukuthi uZuma walithola ithuba lokuphendula imibuzo ngesikhathi sophenyo.UZuma wathi akazange alithole ithuba lokuziphendulela.Umbiko kaMadonsela ubuphenya izinsolo zokulawulwa koMbuso wumndeni wakwaGupta, ongabangani nomengameli Zuma. 